Meira en helmingur stelpna á aldrinum þrettán til átján ára hefur fengið sendar nektarmyndir gegnum netið, samkvæmt nýrri könnun fjölmiðlanefndar. Langalgengast er að sá sem sendir myndirnar sé ókunnugur, eða sjö af hverjum tíu.
Fjölmiðlanefnd gerði könnunina í samstarfi við Menntavísindastofnun Háskóla Íslands.
Spurt var hvort börnin hefðu fengið sendar nektarmyndir, til dæmis typpamynd. Ríflega þriðjungur unglinga í grunnskóla hefur fengið þannig mynd senda og meira en helmingur sextán til átján ára. Algengast er að stelpur fái slíkar sendingar, og séu beðnar um að senda nektarmyndir af sér. Helmingur þrettán til fimmtán ára stúlkna hefur verið beðinn um að senda af sér nektarmynd og fjórar af hverjum tíu hafa fengið sendar nektarmyndir. Hlutfallið er enn hærra meðal sextán til átján ára stúlkna. Tvær af hverjum þremur þeirra hafa verið beðnar um nektarmynd og enn fleiri hafa fengið sendar slíkar myndir. Langoftast þekkja börnin ekki þann sem sendir myndirnar eða biður um þær, eða í sjötíu prósentum tilvika.
Um tíu prósent unglinga í grunnskóla hafa sent nektarmynd af sér og fjórðungur unglinga í framhaldsskóla.
Skúli Bragi Geirdal, verkefnastjóri hjá fjölmiðlanefnd, segir niðurstöður skýrslunnar áhyggjuefni. Þær gefi mynd af veruleika ungmenna, sér í lagi stúlkna.
Og þeim mikla þrýstingi sem er á, sérstaklega þær, að senda nektarmyndir og hversu mikill fjöldi kynferðislegra kommenta beinist að þessum hópi. Það sem vekur líka áhyggjur er hvað stór hluti fær þessar beiðnir frá ókunnugum aðilum sem eru þá að nýta sér sína yfirburðastöðu, sem segir okkur að það þarf sannarlega að leggja áherslu á fræðslu gagnvart börnum og ungmennum þegar kemur að deilingum mynda og myndefnis á netinu.
Þá fá stúlkur líka mun oftar óviðeigandi kynferðisleg ummæli á netinu en strákar. Tvær af hverjum fimm unglingsstelpum í framhaldsskóla hafa fengið slík ummæli og næstum fjórðungur þrettán til fimmtán ára stúlkna. Athygli vekur að einungis tvö til fjögur prósent þeirra segja foreldrum sínum frá því, þrátt fyrir að næstum helmingi þeirra þyki viðbjóðslegt að fá slík ummæli og allt að fimmtán prósent þeirra hafi orðið hræddar.

Ríflega þriðjungur unglinga í grunnskóla og meira en helmingur sextán til átján ára hefur fengið senda nektarmynd á netinu. Langoftast er sendandinn þeim ókunnugur. 